ཀྱེ་ལགས་ཁྱོད་ནི་རིགས་བཟང་སྐུ་ན་གཞོན། །དད་དང་སྙིང་རྗེ་ཤེས་རབ་མི་དམན་པར། །སྐྱེ་སྔོན་རྣམ་དཀར་བསགས་པའི་འབྲས་བུ་དེ། །དེང་འདིར་དོན་མེད་ཆུད་ཟོས་བྱེད་མི་འཚལ། །སྲིད་པ་ལས་ཀྱི་གྲོང་ཁྱེར་འཕྲུལ་མོ་ཆེར། །རང་སྣང་སྒྱུ་མ་བཞིན་དུ་མྱོང་བ་ལས། །བདེ་སྡུག་སྣ་ཚོགས་སྣང་བའི་ཆོས་འདི་དག །སྣང་མཁན་སེམས་ཀྱི་ངོ་བོར་བརྡར་ཤ་ཆོད། །སེམས་ཉིད་གཞི་མེད་རྩ་བྲལ་ངོ་བོས་སྟོང་། །སྟོང་ལ་མ་འགགས་གསལ་སྟོང་ཟུང་འཇུག་ངང་། །མ་བཅོས་རང་སར་བཞག་པའི་ཐབས་ཟབ་མོ། །བློ་བྲལ་གཏད་མེད་ཀ་དག་གཉུག་མའི་ངང་། །ཡེངས་སྒོམ་བྲལ་བ་ཆོས་ཉིད་གཤིས་ལུགས་སྐྱོངས། །བརྗོད་མེད་འོད་གསལ་གདམས་པའི་མཐར་ཐུག་དེ། །སྐྱོངས་ཞེས་ལན་བརྒྱར་བརྗོད་པ་གལ་ཆེའི་གཏམ། །མ་བརྗེད་མ་སྐྱུར་ཐུགས་ལ་ངེས་འཇག་འཚལ། ། ༈ ཨ་ཧོ། གདོད་ནས་རྣམ་དག་མཐའ་བྲལ་རང་བྱུང་གི་ཡེ་ཤེས། །རྩོལ་མེད་གཉུག་མའི་ལྷ་མཆོག་བླ་མ་དེ་མཆོད་ཡ། །མ་བཅོས་ཤུགས་འབྱུང་ཉམས་ དགའི་གླུ་ཆུང་ཞིག་ལེན་འདོད། །བསམ་དང་བསམ་བྱ་རབ་སྤངས་བསམ་མེད་ཀྱི་བུ་ཆུང་། །སྤྲོས་བྲལ་ཆོས་ཉིད་རོལ་བའི་སྐྱེད་ཚལ་དུ་བལྟས་ཏེ། ། རྟེན་ཅིང་འབྲེལ་འབྱུང་བསླུ་མེད་སྣ་ཚོགས་ཀྱི་རོལ་རྩལ། །ཅི་ཤར་ཆོས་ཉིད་ངང་དུ་གྲོལ་བ་དེ་ཨེ་ཧོ། །ཞེས་དང་། ༈ ཤར་ཡང་ཤར་ལ་ཤར་གྲོལ་རིས་མེད་ངང་། །གྲོལ་ཡང་གྲོལ་ལ་གྲོལ་འཁྲུལ་གཉིས་མེད་པ། །ཡེ་གྲོལ་གཤིས་ཀྱི་བབས་ལུགས་བཅོས་མེད་ངང་། །སྣ་ཚོགས་སྣང་བའི་སེམས་ཀྱི་ན་བུན་དེངས། །ཨ་ཏི་རྣལ་འབྱོར་གུ་ཡངས་བློ་བདེ་ངས། །གཤིས་ལུགས་ཆོས་ཉིད་རོལ་བའི་གླུ་འདི་བྲིས། ། ཞེས་ཉེ་གནས་དགེ་ལེགས་ལ་པདྨ་དྲི་མེད་བློ་གྲོས་ཀྱིས་གདམས་པའོ། །

༈